CELEX: C2007/211/22
Language: mt
Date: 2007-09-08 00:00:00
Title: Kawża C-263/07: Rikors imressaq fl- 1 ta' Ġunju 2007 mill-Kummissjoni tal-Komunitajiet Ewropej vs Il-Gran Dukat tal-Lussemburgu

8.9.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 211/12
            
         Rikors imressaq fl-1 ta' Ġunju 2007 mill-Kummissjoni tal-Komunitajiet Ewropej vs Il-Gran Dukat tal-Lussemburgu
   (Kawża C-263/07)
   (2007/C 211/22)
   Lingwa tal-kawża: il-Franċiż
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentanti: A. Alcover San Pedro u J.-B. Laignelot, aġenti)
   
      Konvenut: Il-Gran Dukat tal-Lussemburgu
   Talbiet tar-rikorrent
   
               —
            
            
               tikkonstata li billi ma ttrasponiex korrettement l-Artikoli 9(4) u 13(1) kif ukoll l-Anness 1 tad-Direttiva tal-Kunsill 96/61/KE ta' l-24 ta' Settembru 1996 dwar il-prevenzjoni u l-kontroll (1) integrat tat-tniġġis, il-Gran Dukat tal-Lussemburgu naqas milli jwettaq l-obbligi li huwa għandu skond din id-Direttiva;
            
         
               —
            
            
               tikkundanna lill-Gran Dukat tal-Lussemburgu jbati l-ispejjeż.
            
         Motivi u argumenti prinċipali
   Il-Kummssjoni tinvoka tliet ilmenti sabiex issostni r-rikors tagħha.
   Bl-ewwel ilment tagħha, hija l-ewwel nett takkuża lill-konvenut li ttraspona b'mod inkorrett l-Artikolu 9(4) tad-Direttiva 96/61 safejn dan ikkompleta d-definizzjoni — korretta — ta' “l-aħjar tekniki disponibbli” b' riferenza għall- “(i)spejjeż eċċessivi” ta' l-imsemmija tekniki, li, ma tidhirx fid-Direttiva. Għalkemm huwa veru li d-Direttiva tipprovdi, fil-fatt, li l-aħjar tekniki disponibbli jfissru dawk żviluppati fuq skala li tkun tippermetti l-implimentazzjoni fis-settur relevanti industrijali, taħt kundizzjonijiet ekonomiċi u teknikament vijabbli, hija ma tippermettix li jiġu esklużi sistematikament it-tekniki li l-applikabbiltà u d-disponibbiltà tagħhom jwasslu għal spejjeż eċċessivi b'riferenza għal stabbilimenti ta' l-istess fergħa jew ta' fergħa simili, ta' daqs medju u ekonomikament b'saħħithom. Preċiżjonijiet ta' dan it-tip ijmorru 'il hinn minn dak li tipprevedi d-Direttiva f'dan ir-rigward.
   Bit-tieni lment tagħha, il-Kummissjoni wara takkuża lill-konvenut li naqqas il-portata ta' l-obbligu ta' kunsiderazzjoni mill-ġdid u ta' aġġornament tal-kundizzjonijiet tal-permess, previsti fl-Artikolu 13(1) tad-Direttiva, peress li, skond id-dispożizzjonijiet nazzjonali ta' traspożizzjoni, tali kunsiderazzjoni mill-ġdid issir biss fi tliet ċirkustanzi preċiżi jew fil-każ ta' bżonn “immotivat tajjeb”. Dawn it-termini huma, għal darba oħra, aktar restrittivi minn dawk tad-Direttiva illi, tirreferi sempliċiment għal kunsiderazzjoni mill-ġdid “perjodikament” u għal aġġornament, “fejn meħtieġ”, tal-kundizzjonijiet tal-permess.
   Bit-tielet ilment tagħha, il-Kummissjoni fl-aħħar nett takkuża lill-konvenut li ttraspona inkorrettement l-Anness 1 tad-Direttiva safejn il-miżura jew il-miżuri nazzjonali ta' traspożizzjoni tad-Direttiva jsemmu l-“kmamar b'kaldaruni b'rated thermal input li jeċċedi 50 MW” u mhux, kif hemm fil-kategorija 1.1 ta' l-Anness imsemmi iktar 'il fuq “stallazzjonijiet ta' kombustjoni b'rated thermal input li jeċċedi l-50 MW”. Issa din l-aħħar kategorija hija aktar wiesgħa minn dik ta' kmamar b'kaldaruni biss.
   
      (1)  ĠU L 257, 1996, p. 26.